
RAPORT

asupra Proiectului de Lege privind participarea europarlamentarilor români la Parlamentul European
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu proiectul de Lege privind participarea europarlamentarilor români la Parlamentul European, trimis cu adresa nr. PL.x.278 din 5 aprilie 2008,  înregistrat cu nr. 31/327 din  10 martie 2009.
Senatul, în calitate de primă Cameră  sesizată, a adoptat proiectul de lege în şedinţa din data de 29 aprilie 2008, ca urmare  a depăşirii termenului de adoptare, potrivit art. 75 alin. (2) teza a III-a din Constituţia României, republicată.
Potrivit prevederilor art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera  Deputaţilor este  Cameră decizională. 
Guvernul României, prin punctul de vedere transmis cu adresa nr.3146 din 22.11.2007, nu susţine adoptarea acestei iniţiative legislative.
Consiliul Legislativ  a avizat negativ iniţiativa legislativă, conform avizului nr. 1568/14.11.2007.
Comisia juridică, de disciplină şi imunităţi a avizat negativ proiectul de lege la 17 iunie 2008.
Proiectul de lege  supus dezbaterii are ca obiect de reglementare  stabilirea cadrului legal privind participarea europarlamentarilor români la acţiunile şi activităţile Parlamentului European.
În conformitate cu prevederile art. 61 din Regulamentul Camerei Deputaţilor, membrii Comisiei  au examinat iniţiativa legislativă mai sus menţionată, punctul de vedere al Guvernului şi avizul negativ al Consiliului Legislativ în şedinţa din 6 mai 2009.
Din numărul total de 24 de  membri ai Comisiei juridice, de disciplină şi imunităţi au participat la şedinţă 14 deputaţi.
La dezbateri a participat, ca invitat, Marin Pătuleanu, consilier al secretarului se stat din Ministerul Administraţiei şi Internelor.
Cu ocazia dezbaterilor s-a constatat că, strict cu privire la obiectul de reglementare al proiectului, sunt aplicabile normele dreptului comunitar derivat ce dezvoltă prevederile Tratatului Comunităţii Europene, subsumate Deciziei Parlamentului European nr.684/2005 referitoare la adoptarea statutului deputaţilor din Parlamentul European, coroborate cu dispoziţiile Regulamentului interior al Parlamentului European nr.215/2005 ce reglementează organizarea internă şi funcţionarea acestei instituţii, potrivit cărora „deputaţii sunt liberi şi independenţi, nu pot fi obligaţi prin instrucţiuni şi nu pot primi mandat imperativ”.

                 În aceste condiţii dispoziţiile proiectului de lege aduc atingeri normelor dreptului comunitar în materie, dar şi normelor constituţionale, încălcându-se dispoziţiile art.148 alin.(2) din Constituţia României, republicată, care statuează asupra caracterului obligatoriu şi prioritar al Tratatelor Uniunii Europene şi al celorlalte reglementări comunitare faţă de dispoziţiile contrare din normele interne.

În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor  respingerea proiectului de lege.                    
În raport de obiectul şi conţinutul său, proiectul de lege  face parte din categoria legilor ordinare.
PREŞEDINTE,                  SECRETAR
          Daniel BUDA            Gabriel ANDRONACHE
Consilier 

